Ek is nie ’n goeie kandidaat vir die verkoop van gewigsverliesprodukte nie. Mense sal vir my lag en vra of ek dit self gebruik. Elke oorgewig mens het seker sy of haar verskoning. Myne is nie ’n verskoning eintlik nie. Dit is eerlikheid. Ek gee nie om nie. Of miskien moet ek sê ek gee nie altyd om nie. Soos baie mense het ek al opsetlik die dood getart, en andersins net eenvoudig nie my aandag op dinge soos gesond wees gevestig nie. Daar is baie aan die lewe.
Wat nou op almal se lippe is, is die ding van die professor Tim Noakes en die se “Real meal revolution”. Volgens Volksblad behels hierdie dieet dat jy vleis kan eet soveel soos jy wil, onder meer biltong, selfs snitte hoog in vet, en dat dit gesond is. Ek weet darem nie of dit presies is wat die professor bedoel nie.
Ek het al in hierdie verband die vreemdste samesweringsteorieë gelees. Kyk daar is seker baie dinge waarvoor die geldmag blameer kan word, en een van die dinge wat mense sê is die geldmag en die wêreldbank wil ons vet he. Soos wat die wapenmaatskappye van hierdie wêreld oorloë benodig, so benodig die medikasiebedryf oorgewig en ongesonde mense. Oor die wapens het ek ook soms vermoedens, maar hier is wat ek dink aan die gang is – ons beweeg te min.
Soos met godsdiens, werk alles nie vir almal nie. Elke mens is uniek. Party wil met ’n orrel kerkhou, en formele klere. Ander soek ’n lawaai met ’n rockorkes, nog ander een wil in tale praat, ag, en so gaan dit aan. Maar wat die saak van lae koolhidrate en min suiker betref, dit is ook iets waarin ek glo. Ek is nie ’n maer mens nie, maar ek het my redes om te glo as ek suiker by my koffie gefoeter het die laaste twee jaar, en as ek baie meer stysel geëet het as groente, dan was ek dalk NOG groter om die middel.
Ek het die laaste tyd begin oefen, en ek moet bieg, dit maak waarlik ’n verskil. Mens voel goed en het meer energie.
Maar nou ja, om vir ’n Vrystater te sê hy moet ophou pap eet, dit is ondenkbaar. Aan die ander kant, vir die boer wat 8 ure op ’n trekker sweet of ander harde fisiese werk doen, vir so ou gaan twee of drie bakke pap geen skade doen nie.